El pla de xoc arriba al Palau dels Comtes

S’està pintant el porxo i el mobiliari urbà de l’edifici.

El pla de xoc engegat pel Govern d’Unitat per tal d'intervenir amb rapidesa davant de qualsevol urgència ha arribat aquests dies a les façanes, els porxos i el mobiliari urbà del Palau dels Comtes. El pas del temps ha deteriorat l’interior de les voltes de l’emblemàtic edifici i la humitat ha fet saltar la pintura i els arremolinats, tot donant un aspecte poc atractiu i de deixadesa a l’entorn del Palau. 

Des de divendres passat, operaris de Castelló 2000 i d’una empresa externa porten a terme aquesta millora de l’aspecte de la façana de l’Ajuntament. D’aquesta manera també s’ha procedit a la repassada i l'envernissament dels bancs que hi ha sota les mateixes voltes. Ja fa uns dies es va actuar primerament amb l’adequació d’unes jardineres amb flors als balcons del Palau i es va arreglar el terra del pati.

Pel regidor d’Urbanisme de l’Ajuntament de Castelló d’Empúries, Pere Iglesias, els plans de xoc “estan responent les necessitats urgents del municipi i amb la satisfacció que es desenvolupen amb un pressupost mínim”.

